b'\n_START_ARTICLE_\nNavadni rman\n_START_SECTION_\nUporaba\n_START_PARAGRAPH_\nZaradi eteri\xc4\x8dnih olj in drugih u\xc4\x8dinkovin, ki jih vsebuje, se navadni rman pogosto uporablja v ljudskem zdravilstvu, najve\xc4\x8dkrat za bla\xc5\xbeenje vnetij, prebavnih te\xc5\xbeav in prekomernega znojenja ter ustavljanje krvavitev._NEWLINE_V preteklosti so ga uporabljali tudi kot zelenjavo za prehrano ali njegov ekstrakt za aromo (npr. pri varjenju piva). Kot dodatek jedem in pija\xc4\x8dam (predvsem \xc5\xbeganim) se uporablja \xc5\xa1e danes. Pripisovali so mu tudi nadnaravne lastnosti. Na Kitajskem so v \xc4\x8dasu dinastije D\xc5\xbeou posu\xc5\xa1ena stebla uporabljali za napovedovanje prihodnosti._NEWLINE_Posajen v vrtu izbolj\xc5\xa1a rast drugih rastlin, saj izbolj\xc5\xa1uje kvaliteto prsti, hkrati pa odganja nekatere \xc5\xa1kodljivce (predvsem rastlinojede \xc5\xbeu\xc5\xbeelke) in privablja druge, ki plenijo \xc5\xa1kodljivce (npr. ose). Za namene hortikulture so vzgojili \xc5\xbee ve\xc4\x8d okrasnih varietet.\n_START_SECTION_\nPoimenovanje\n_START_PARAGRAPH_\nRodovno ime (Achillea) je dobil po legendarnemu gr\xc5\xa1kemu junaku Ahilu, ki naj bi z rmanom zdravil rane svojih vojakov. Vrstno ime (millefollium, dobesedno\xc2\xa0\xc2\xbbtiso\xc4\x8derolistni\xc2\xab) se nana\xc5\xa1a na zgradbo listov - listne krpe so tako globoko deljene, da izgledajo kot mnogoteri drobni listki._NEWLINE_Nekatera druga slovenska imena za navadni rman so arman, jermanec, ka\xc4\x8djek, korancelj, krvavnik, \xc5\xa1korocelj, zavrelec, zobci, rmen\xc4\x8dek, pure\xc4\x8djak idr., mnoga med njimi je dobil zaradi svojih zdravilnih lastnosti.'